### Beslutning

Anbefales.

### Sagsfremstilling

## Resume og sagens baggrund

Kommunalbestyrelsen har den 7. april 2022 godkendt, at administrationen igangsætter udarbejdelsen af et projektforslag for skovrejsning på et kommunalt ejet areal i Sæby. Der fremlægges nu et projektforslag, der er udarbejdet i dialog med Klimaskovfonden og lokale interessenter.

## Indstillinger

Direktøren indstiller,

1. at projektforslagets del I (klimaskov) godkendes
2. at administrationen bemyndiges til at foretage tilretninger, så skovplanen kan opnå Klimaskovfondens godkendelse
3. at projektforslagets del II (rekreative anlæg) godkendes
4. at der gives en anlægsbevilling på 1,0 mio. kr. som finansieres af rådighedsbeløbet til klimamidler

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Administrationen har i dialog med Klimaskovfonden og lokale interessenter udarbejdet et projektforslag der beskriver, hvordan der kan etableres en skov med tilhørende rekreativt naturareal ved Sæby. Der er i forslaget lagt vægt på at opnå størst muligt CO2-optag og samtidig skabe mere natur og forbedret adgang til naturoplevelser og rekreative aktiviteter.

Projektforslaget består af to dele:

I) Klimaskov

II) Rekreative anlæg

[adresse]

Administrationen har udarbejdet et forslag til klimaskovens beplantning, hegning, anlæg af stier/veje og etablering af en mindre sø (Bilag 1). I forslaget er der markeret på kort, hvor der er mulighed for at indpasse rekreative anlæg.

Forslaget vil danne baggrund for udarbejdelse af en egentlig ’skovplan’, der indeholder de detaljerede kort og oplysninger om skovens udformning i form af en tilplantningsplan med tilhørende pleje- og driftsplan. Skovplanen vil blive udarbejdet med hjælp fra ekstern konsulent.

Skovplanen skal sendes til Klimaskovfonden til godkendelse og vil danne baggrund for fondens klimaberegning. Hvis Klimaskovfondens beregninger viser et behov for justeringer af beplantningen for at opnå den ønskede klimaeffekt, vil administrationen tilrette skovplanen i dialog med fonden.

Efter endt projektgennemførelse drives arealet af kommunen i overensstemmelse med de servitutter, som pålægges arealet. Servitutlisten vil tage udgangspunkt vilkår som fremgår af Klimafondens tilsagn om økonomisk støtte:

* Arealet omfattes af fredskovspligt eller varig naturtilstand
* Der er forbud mod sprøjtning og gødskning på projektarealet
* Lodsejer forpligtes til at dyrke skoven efter naturnære principper samt ekstensiv pleje af naturarealer
* Der skal sikres offentlig adgang og vedligeholdelse af rekreative stier
* Klimaskovfonden ejer retten til klimaeffekten og salg af denne

Det er kommunens ansvar at sikre overholdelse af servitutterne. Klimaskovfonden vil være påtaleberettiget.

Afhængig af vejrforhold er det planen, at skovrejsningen kan begynde i efteråret 2022.

Rekreative anlæg

Kommunalbestyrelsen besluttede den 22. juni 2022 at sende tillæg til kommuneplan i høring. Tillægget vil muliggøre etablering af klimaskoven og udvikling af det rekreative naturområde.

Som led i foroffentligheden blev der i foråret indkaldt ideer og forslag, og den 12. maj var der informationsmøde om projektet på [adresse]. På mødet opfordrede Kalundborg Kommune borgerne til at melde sig i en følgegruppe, for at få en dialog om udviklingen af arealet. Følgegruppen har holdt møder den 13. juni og 30. august, hvor de forslag/ideer, som borgerne havde indsendt i foroffentlighedsfasen, er gennemgået og drøftet. Følgegruppen har suppleret med deres viden og lokalkendskab.

Administrationen har på baggrund af de indsendte forslag/ideer i planprocessen og dialogen med følgegruppen udarbejdet et forslag til hvilke typer rekreative anlæg, der vil kunne passe ind i skovplanen (Bilag 2).

Klimaskovfondens tilsagn dækker etablering/plantning og hegning af selve skoven samt simple stier og simpel naturgenopretning. Ønsker borgerne i Sæby rekreative anlæg som fx shelters, bålhytte o.lign. må de selv løfte opgaven med at finde anden finansiering fra fx fonde og puljer. Kun de projekter som beboerne selv har interesse i at arbejde for, vil kunne forventes at blive en realitet.

Kalundborg Kommune kan i forbindelse med anlæg af skoven forberede området til at rumme rekreative anlæg. Administrationen kan støtte beboerne med informationer om fonde/pulje, og ved at henvise til andre eksempler på, hvordan borgere og foreninger har samarbejdet om at etablere rekreative anlæg i et lokalområde.

Anlæg og drift

Klimaskovfondens tilsagn vedrører midler til projektledelse, kommunikation, tinglysning, tilplantning og hegning af selve skoven samt simple stier og simpel naturgenopretning, samt første års renholdelse af beplantning. Forventede anlægsudgifter, der ikke er dækket af [adresse] tilsagn, fremgår af bilag 3.

Fondsmidlerne er ikke tilstrækkelige til at dække udgifter til planter og hegn, derudover drejer det sig om at få etableret holdbare stier, p-plads, naturareal og muligheder for ophold (bord/bænke), samt at få forberedt arealet til kommende rekreative anlæg. Det kan være mindre justeringer af terræn, materialer til belægning, tilsåning eller skærmende beplantning. Rydning af bevoksning på fredet fortidsminde (gravhøj) på arealet tages med i anlægsarbejdet.

Udgifter og indtægter efter anlægsfasen, knyttet til arealets naturpleje og skovdrift, hører under kommunen. Forventede driftsudgifter efter anlægsfasen fremgår af bilag 3.

Den forventede afledte drift udgør i år 2024 og 2025 110.000 kr., og fra 2026 og fremadrettet 60.000 kr. årligt.

## Økonomiske konsekvenser

Anlægsudgift på 1,0 mio. kr. som finansieres af det afsatte rådighedsbeløb til klimamidler. Restrådighedsbeløbet udgør herefter 4,4 mio. kr.

Afledte driftsudgifter indarbejdes i det administrative budget året efter færdiggørelse.

[adresse] bemærkninger er indarbejdet i sagen.